Diari Oficial de la Generalitat Valenciana


Sumari del DOGV 4878, del 08-11-2004 (2004/11600)

RESOLUCIÓ de 27 d'octubre de 2004, del secretari autonòmic de Turisme i director de l'Agència Valenciana del Turisme, sobre delegació de competències en matèria de restauració.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   4878

Data del DOGV
:   08-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11538


Data del document
:   27-10-2004

Organisme emissor
:   Agència Valenciana del Turisme

Tipus de document
:   Resolució

Descriptors 

:   * administració regional
    * competència administrativa
    * delegació de poders

RESOLUCIÓ de 27 d'octubre de 2004, del secretari autonòmic de Turisme i director de l'Agència Valenciana del Turisme, sobre delegació de competències en matèria de restauració. [2004/A11242]
  
El Decret 185/2004, d'1 d'octubre, del Consell de la Generalitat, va aprovar el Reglament Orgànic i Funcional de la Conselleria de Turisme. D'altra banda, el Decret 209/2004, de 8 d'octubre, del Consell de la Generalitat, va aprovar el Reglament de l'Agència Valenciana del Turisme i va derogar el Decret 45/1996, de 25 de març, del Govern Valencià, que establia en el seu article 7.1 la competència del director de l'Àrea de Producte per a resoldre les sol·licituds referents a la classificació i obertura d'establiments turístics, registre d'empreses i activitats turístiques i qualsevol altra autorització que es derivara de la legislació vigent, sense perjuí de la possibilitat de delegació de qualsevol d'estes facultats en els òrgans perifèrics de l'Agència.
  
Per Resolució de 26 de juliol de 2002, el director de l'Àrea de Producte de l'Agència Valenciana del Turisme va delegar les competències resolutòries de totes les sol·licituds que es produïren en relació amb el sector de la restauració, atés que així ho aconsellaven, tant el nombre d'establiments i el volum d'expedients que es generaven com l'economia, eficàcia i agilitat en la seua tramitació. En virtut de la dita delegació, els respectius caps dels Servicis Territorials de Turisme d'Alacant, Castelló i València, i de l'Oficina d'Administració Turística de Benidorm, van assumir la facultat de resoldre les sol·licituds relatives a restaurants i cafeteries que es derivaren de la legislació turística aplicable.
  
L'article 9.2.i del Decret 209/2004, de 8 d'octubre, atribuïx al director de l'Agència Valenciana del Turisme la funció d'adoptar resolucions referents a les sol·licituds d'instal·lació, classificació i obertura d'establiments turístics, registre d'empreses i activitats turístiques i qualsevol altra autorització que es derive de la legislació vigent, sense perjuí de la possibilitat de delegació de qualsevol d'estes facultats en els òrgans perifèrics de l'Agència.
  
En l'actualitat, els prop de 12.500 establiments existents, junt amb idèntiques raons d'eficàcia, economia i agilitat en la tramitació dels expedients, i la suficiència de mitjans materials i personals amb què compta l'administració territorial de la Conselleria de Turisme, seguixen recomanant que la competència de dictar les resolucions relatives a este sector turístic siguen delegades en els dits òrgans.
  
En virtut de l'anterior, i conforme al que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 68 de la Llei 5/1983, de 30 de desembre, de Govern Valencià, en relació amb l'article 9.2.i del Decret 209/2004, de 8 d'octubre, resolc:
  
Primer
  
Delegar en els caps dels Servicis Territorials de Turisme d'Alacant, Castelló i València, i de l'Oficina d'Administració Turística de Benidorm, la competència per a resoldre les sol·licituds relatives a restaurants i cafeteries que es deriven de la legislació turística aplicable.
  
Segon
  
Les resolucions administratives que s'adopten en virtut de la present delegació indicaran expressament esta circumstància i es consideraran dictades per l'òrgan delegant.
  
Tercer
  
Esta delegació, que podrà revocar-se en qualsevol moment, no obstarà perquè l'òrgan delegant puga avocar el coneixement i la resolució de tots els assumptes que considere oportuns.
  
Quart
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.